## Rješenje Ustavnog suda Republike Hrvatske broj: U-III-3105/2009 od 8. srpnja 2009.

### NN 89/2009 (24.7.2009.), Rješenje Ustavnog suda Republike Hrvatske broj: U-III-3105/2009 od 8. srpnja 2009.

89 24.07.2009 Rješenje Ustavnog suda Republike Hrvatske broj: U-III-3105/2009 od 8. srpnja 2009.

USTAVNI SUD REPUBLIKE HRVATSKE

2273

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u postupku koji je ustavnom tužbom pokrenuo P. M., sada u Zatvoru u Zagrebu, na sjednici održanoj 8. srpnja 2009. godine, jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelj je podnio ustavnu tužbu protiv rješenja Općinskog kaznenog suda u Zagrebu broj: III-Kv-1182/09, Ko-620/09 od 27. svibnja 2009. godine (i još tri istovrsna rješenja koja su mu prethodila), a kojim je odbijen kao neosnovan njegov prijedlog za ukidanje pritvora. Podnositelj se, kao nepravomoćno osuđena osoba, nalazi u pritvoru na temelju rješenja o produljenju pritvora Općinskog kaznenog suda u Zagrebu broj: Ko-620/09 od 14. travnja 2009. godine, koje je potvrđeno rješenjem Županijskog suda u Zagrebu broj: Kž-435/09 od 24. travnja 2009. godine, a koja su donesena u kaznenom postupku zbog kaznenih djela iz članka 217. stavka 1. Kaznenog zakona.

Ustavni sud nije nadležan za odlučivanje.

2. Odredba članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisuje:

Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti (...) kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom... (u daljnjem tekstu: ustavno pravo).

3. Člankom 107. stavkom 4. Zakona o kaznenom postupku propisano je:

Okrivljenik i njegov branitelj svakodobno mogu sudu predložiti ukidanje pritvora. Protiv rješenja vijeća kojim se odbija prijedlog za ukidanje pritvora žalba nije dopuštena. U svakom slučaju pritvor će se ukinuti i zatvorenik pustiti na slobodu kad sud izrekne presudu kojom se okrivljenik oslobađa od optužbe ili se optužba odbija.

Sukladno tome, samo ona odluka kojom je nadležni sud meritorno odlučio o biti stvari, odnosno o pravu ili obvezi ili o sumnji ili optužbi zbog kažnjivog djela podnositelja, jest pojedinačni akt u smislu članka 62. stavka 1. Ustavnog zakona u povodu kojega je Ustavni sud Republike Hrvatske, u postupku koji se pokreće ustavnom tužbom, nadležan štititi ljudska prava i temeljne slobode podnositelja, zajamčene Ustavom Republike Hrvatske.

4. U konkretnom slučaju radi se o rješenju kojim je, tijekom važenja rješenja o produljenju pritvora, rješavano o podnositeljevom prijedlogu za ukidanje pritvora, koji je podnesen zbog njegovog teško pogoršanog zdravstvenog stanja i, prema stajalištu podnositelja, nemogućnosti liječenja u pritvorskim uvjetima.

5. U ustavnosudskom postupku ocijenjeno je da osporeno rješenje ne predstavlja pojedinačni akt u smislu članka 62. stavka 1. Ustavnog zakona protiv kojeg bi Ustavni sud bio nadležan pružiti ustavnosudsku zaštitu. Navedeno stajalište Sud je zauzeo u rješenju broj: U-III-3159/2004 od 1. prosinca 2004. godine.

Ustavni sud napominje da je stajalište o pritvorskim uvjetima (među ostalim i glede ostvarivanja zdravstvene zaštite), kao i o putu pravne zaštite u pitanjima pritvorskih uvjeta, izrazio u odluci broj: U-III-4182/2008 od 17. ožujka 2009. (»Narodne novine« broj 38/09.).

6. Slijedom iznijetoga, na temelju članka 72. Ustavnog zakona, riješeno je kao u točki I. izreke.

7. Točka II. izreke temelji se na odredbi članka 29. Ustavnog zakona.

Broj: U-III-3105/2009

Zagreb, 8. srpnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Ivan Matija, v. r.

Rješenje, NN 89/2009-2273